**สมัชชาสุขภาพแห่งชาติครั้งที่ ๑๔**

**สมัชชาสุขภาพ ๑๔ / ร่างมติ ๑**

**ระเบียบวาระที่ ๒.๑ ๑๙ สิงหาคม ๒๕๖๔**

**การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19**

**(Promotion of sustainable healthy environment in COVID-19 crisis)**

วิกฤตโควิด-19 ส่งผลกระทบต่อสุขภาพ สิ่งแวดล้อม สังคมและเศรษฐกิจ ซึ่งทิศทางการพัฒนานโยบายสาธารณะ ต้องบูรณาการเชิงระบบ โดยใช้องค์ความรู้และนวัตกรรมด้านการจัดการขยะ และการท่องเที่ยวอย่างยั่งยืน ด้วยการประยุกต์ใช้แนวคิดการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว การพัฒนาที่อยู่อาศัยและเมืองอย่างมีสุขภาวะ การสร้างจิตสำนึกและพฤติกรรมใหม่ มุ่งเน้นการมีส่วนร่วมและความรับผิดชอบต่อสังคมของทุกภาคส่วน ก่อให้เกิดเครือข่ายพลังพลเมือง ในการสร้างเสริมสุขภาวะสิ่งแวดล้อม เพื่อขับเคลื่อนสู่เป้าหมายการพัฒนาที่ยั่งยืน

สมัชชาสุขภาพแห่งชาติ ครั้งที่สิบสี่

ได้พิจารณารายงานเอกสารหลัก เรื่อง **“**การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19” [[[1]](#footnote-1)]

***ตระหนักว่า***โรคติดเชื้อไวรัสโคโรนาสายพันธุ์ใหม่ ๒๐๑๙ หรือโควิด-19 เป็นโรคอุบัติใหม่ที่มีแนวโน้มทวีความรุนแรงขึ้น ส่งผลกระทบเกิดขึ้นเป็นวงกว้าง ในมิติด้านสุขภาพ สิ่งแวดล้อม สังคมและเศรษฐกิจ ทั้งระดับปัจเจกบุคคล ครอบครัว ชุมชนและระดับสาธารณะ เป็น “วิกฤตสุขภาพ” ที่ส่งผลกระทบต่อสุขภาพ [[[2]](#footnote-2)]

***รับทราบว่า*** การขับเคลื่อนมติสมัชชาสุขภาพแห่งชาติ ครั้งที่ ๒ พ.ศ.๒๕๕๒ เรื่อง “โรคติดต่ออุบัติใหม่” และเรื่อง “การจัดการขยะอันตรายจากชุมชนอย่างมีส่วนร่วมของทุกภาพส่วน” , ครั้งที่ ๖ พ.ศ.๒๕๕๖ เรื่อง “การสร้างความร่วมมือของทุกภาคส่วนเพื่อสุขภาพหนึ่งเดียว ของคน-สัตว์-สิ่งแวดล้อม”, ครั้งที่ ๑๐ พ.ศ.๒๕๖๐ เรื่อง “การจัดการขยะมูลฝอยในชุมชนแบบมีส่วนร่วมอย่างยั่งยืน” และครั้งที่ ๑๓ พ.ศ.๒๕๖๓ เรื่อง “การบริหารจัดการวิกฤตสุขภาพแบบมีส่วนร่วม กรณีโรคระบาดใหญ่” ซึ่งมีทั้งที่ได้ดำเนินการและยังไม่ได้ดำเนินการตามมติฯ ให้เกิดผลตามเป้าหมาย

***ชื่นชมว่า***ความเข้มแข็งของระบบสาธารณสุขไทย บุคลากรทางการแพทย์และสาธารณสุข รวมทั้งความร่วมมือของ อสม./อสส. จิตอาสาและทุกภาคส่วน ได้ทำหน้าที่อย่างเข้มแข็งในการป้องกัน คัดกรอง ส่งต่อการรักษา ฟื้นฟู เยียวยากับการระบาดใหญ่ของโควิด-19

***ห่วงใยว่า*** ปัญหาสิ่งแวดล้อมที่เกิดขึ้น ทั้งในช่วงระหว่างและหลังวิกฤตโควิด-19 จะส่งผลกระทบต่อสุขภาพ ทั้งทางตรงและทางอ้อม ซึ่งหากไม่มีการวางแผน เตรียมการและดำเนินการอย่างมีประสิทธิภาพและประสิทธิผล ตั้งแต่เริ่มต้นแล้วจะทำให้เป็นปัญหาสุขภาพที่สะสมและรุนแรงเพิ่มมากขึ้นตามลำดับ

***เห็นว่า*** นโยบายสาธารณะ “การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19”มุ่งเน้นให้เป็นพลังพลเมืองตื่นรู้ สู้วิกฤตสุขภาพ โดยให้ทุกภาคส่วนมีส่วนร่วมในการบูรณาการขับเคลื่อนไปสู่เป้าหมายการพัฒนาที่ยั่งยืน ในด้านเศรษฐกิจ สังคมและสิ่งแวดล้อม และ “ประชาชนบนผืนแผ่นดินไทยมีสุขภาวะที่ดี”

จึงมีมติ ดังต่อไปนี้

1. **การจัดการสิ่งแวดล้อมจากปัญหาขยะอย่างยั่งยืน**

๑.๑ ขอให้ กระทรวงทรัพยากรธรรมชาติและสิ่งแวดล้อม กระทรวงมหาดไทย องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบและกลไกการจัดการขยะอย่างยั่งยืนตั้งแต่ต้นทางถึงปลายทาง และสอดคล้องกับวิกฤตโควิด-19 พัฒนาผลิตภัณฑ์และบรรจุภัณฑ์ที่เป็นมิตรกับสิ่งแวดล้อม สร้างแรงจูงใจให้ผู้ผลิต ผู้จำหน่าย ผู้ขนส่งและผู้บริโภค ร่วมทำตามหลักการ ๓R (Reduce ลดใช้, Reuse ใช้ซ้ำ, Recycle หมุนเวียนกลับมาใช้ใหม่) โดยเน้นการลดปริมาณขยะ ให้เหลือน้อยที่สุดจนเหลือศูนย์

๑.๒ ขอให้ กระทรวงทรัพยากรธรรมชาติและสิ่งแวดล้อม กระทรวงมหาดไทย องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง เร่งรัดการเลิกใช้พลาสติกบางประเภทหรือแบบใช้ครั้งเดียวให้บรรลุเป้าหมายเร็วขึ้น[[[3]](#footnote-3)]  การสร้างและเผยแพร่องค์ความรู้และนวัตกรรมการใช้วัสดุอื่นทดแทนพลาสติก ไม่นำเข้าเศษพลาสติกจากต่างประเทศ การลดบรรจุภัณฑ์และวัสดุที่ทำจากพลาสติกโดยทำข้อตกลงร่วมกันกับผู้ผลิต ผู้จำหน่ายและผู้ส่งสินค้าหรืออาหารทางออนไลน์ เพื่อลดปริมาณขยะพลาสติก

๑.๓ ขอให้ กระทรวงสาธารณสุข กระทรวงมหาดไทย องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง ร่วมกันจัดการขยะติดเชื้ออย่างเป็นระบบ ตั้งแต่การคัดแยก ทิ้ง เก็บ รวบรวม ขนส่งและกำจัดขยะติดเชื้อ มีคู่มือแนวทางการจัดการขยะติดเชื้อที่ถูกต้องตามหลักวิชาการ ทั้งจากสถานพยาบาล โรงพยาบาลสนาม ชุมชนและบ้านหรือสถานที่พักรักษาผู้ป่วยโควิด-19 เพื่อไม่ให้ปนเปื้อนตกค้างในสิ่งแวดล้อมและลดการแพร่กระจายเชื้อ รณรงค์ส่งเสริมการใช้หน้ากากผ้าหรือวัสดุอื่นมาใช้ทดแทนหน้ากากอนามัยแบบใช้ครั้งเดียว

๑.๔ ขอให้ องค์กรปกครองส่วนท้องถิ่นและชุมชน มีส่วนร่วมจัดการขยะชุมชนอย่างเป็นระบบที่ถูกต้องตามหลักวิชาการ ร่วมกับกระทรวงทรัพยากรธรรมชาติและสิ่งแวดล้อม ภาคเอกชน สถาบันการศึกษา และหน่วยงานที่เกี่ยวข้อง สร้างความตระหนักและเผยแพร่ความรู้ผ่านสื่อที่เข้าใจง่ายและทั่วถึงทุกกลุ่มเป้าหมาย การคัดแยกขยะชุมชนให้ถูกประเภทตั้งแต่ต้นทางและทำตามหลักการ ๓R อย่างจริงจัง เพื่อลดปริมาณขยะและมีรายได้เพิ่มจากขยะ ส่งเสริมแหล่งเรียนรู้การจัดการขยะชุมชนและสนับสนุนให้ขยายผลไปในพื้นที่อื่นเพิ่มขึ้น

1. **การจัดการสิ่งแวดล้อมในแหล่งท่องเที่ยวอย่างยั่งยืน**

๒.๑ ขอให้ กระทรวงการท่องเที่ยวและกีฬา กระทรวงทรัพยากรธรรมชาติและสิ่งแวดล้อม องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบและกลไกการจัดการการท่องเที่ยวที่เน้นคุณภาพ รวมถึงวิถีชีวิตชุมชนอย่างยั่งยืนและสอดคล้องกับสถานการณ์โควิด-19 เผยแพร่ความรู้ สร้างความตระหนักและความรับผิดชอบร่วมกันระหว่างหน่วยงาน ชุมชนและนักท่องเที่ยวในการอนุรักษ์ทรัพยากรและลดมลพิษสิ่งแวดล้อม เพื่อการพัฒนาที่ยั่งยืน ทั้งสิ่งแวดล้อม เศรษฐกิจ สังคม และสุขภาพอย่างสมดุล

๒.๒ ขอให้ กระทรวงทรัพยากรธรรมชาติและสิ่งแวดล้อม กระทรวงการท่องเที่ยวและกีฬา และหน่วยงานที่เกี่ยวข้อง สนับสนุนให้ชุมชน องค์กรปกครองส่วนท้องถิ่น ภาคเอกชน สถาบันการศึกษาและผู้มีส่วนได้ส่วนเสีย ศึกษาวิจัยความสามารถในการรองรับของพื้นที่ เพื่อกำหนดจำนวนนักท่องเที่ยวที่เหมาะสมกับพื้นที่ กิจกรรมและระยะเวลา มีการปิดแหล่งท่องเที่ยวบางช่วงเวลา พัฒนามาตรฐาน หลักเกณฑ์และคู่มือแนวทางการท่องเที่ยวที่เป็นมิตรต่อสิ่งแวดล้อม สนับสนุนให้ชุมชนมีการจัดการท่องเที่ยวโดยชุมชน การพัฒนาเทคโนโลยีการท่องเที่ยวเสมือนจริงทางสื่ออิเล็กทรอนิกส์

1. **การจัดการสิ่งแวดล้อมในการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว**

๓.๑ ขอให้ คณะกรรมการบริหารการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว ภาครัฐ องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบ กลไกและทบทวน “ยุทธศาสตร์การขับเคลื่อนการพัฒนาโมเดลเศรษฐกิจ BCG พ.ศ.๒๕๖๔-๒๕๖๙” [[[4]](#footnote-4)] และปรับแผนปฏิบัติการ ให้สอดคล้องกับวิกฤตโควิด-19 และโรคอื่นๆ โดยคำนึงถึงสิ่งแวดล้อม สุขภาพ สังคม เศรษฐกิจอย่างสมดุลและสอดคล้องกับความต้องการของประชาชนและบริบทของพื้นที่ โดยเน้นการมีส่วนร่วม ตั้งแต่วางแผน ดำเนินการ ติดตามประเมินผลและปรับปรุง การส่งเสริมศูนย์เรียนรู้และขับเคลื่อน BCG ระดับพื้นที่

๓.๒ ขอให้ กระทรวงการอุดมศึกษา วิทยาศาสตร์ วิจัยและนวัตกรรม กระทรวงทรัพยากรธรรมชาติและสิ่งแวดล้อม องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง ส่งเสริมการสร้างและเผยแพร่องค์ความรู้ เทคโนโลยีและนวัตกรรมการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว ใช้ทรัพยากรที่คุ้มค่า ย่อยสลายได้ง่าย ลดมลพิษและนำกลับมาใช้ใหม่ สร้างแรงจูงใจให้ภาคอุตสาหกรรม เกษตรกรรม ท่องเที่ยว คมนาคม พลังงานและชุมชนนำไปใช้อย่างมีหลักธรรมาภิบาล เพิ่มนวัตกร/ธุรกิจใหม่ และมีชุมชนคาร์บอนต่ำเพิ่มขึ้น

1. **การจัดการสิ่งแวดล้อมในการพัฒนาที่อยู่อาศัยและเมืองอย่างมีสุขภาวะ**

๔.๑ ขอให้ กระทรวงมหาดไทย กระทรวงการพัฒนาสังคมและความมั่นคงของมนุษย์ องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบและกลไกการพัฒนาที่อยู่อาศัยและเมืองอย่างมีสุขภาวะ โดยยึดหลักการให้ประชาชนเป็นศูนย์กลาง พัฒนาพื้นที่ให้สอดคล้องกับปัญหา ความต้องการและบริบทของพื้นที่ ปรับปรุงและจัดบ้านเรือน ชุมชนและสิ่งแวดล้อมที่เอื้ออำนวยต่อการมีสุขภาพที่ดี พัฒนาศักยภาพให้มีความยืดหยุ่นและปรับตัวเตรียมความพร้อมต่อการแพร่ระบาดของเชื้อโควิด-19 และโรคอื่นๆ

๔.๒ ขอให้ กระทรวงมหาดไทย กระทรวงการพัฒนาสังคมและความมั่นคงของมนุษย์ สนับสนุนให้องค์กรปกครองส่วนท้องถิ่น ชุมชน ภาคเอกชน สถาบันการศึกษา และหน่วยงานที่เกี่ยวข้อง มีส่วนร่วมพัฒนาที่อยู่อาศัยและเมืองอย่างมีสุขภาวะ ปรับเปลี่ยนวิถีชีวิตความเป็นอยู่ การทำงาน สภาพแวดล้อมและกิจกรรมต่างๆ ให้สะอาด ถูกสุขลักษณะ ปลอดภัย ปลอดพิษ ปลอดโรค ลดการแพร่เชื้อโควิด-19 ใช้วัสดุผ้ามาทำหน้ากากอนามัย ลดขยะและทำกิจกรรมลดกาซเรือนกระจก เพิ่มพื้นที่สีเขียว ส่งเสริมการผลิตและการบริโภคที่ยั่งยืนให้เกิดการพึ่งตนเองและมีคุณภาพชีวิตที่ดี

1. **การจัดการสิ่งแวดล้อมโดยการมีส่วนร่วมเป็นเครือข่ายพลังพลเมือง เพื่อสร้างเสริมสุขภาวะที่ยั่งยืน**

๕.๑ ขอให้ กระทรวงมหาดไทย กระทรวงการพัฒนาสังคมและความมั่นคงของมนุษย์ องค์กรปกครองส่วนท้องถิ่น ภาคเอกชน สถาบันการศึกษา และหน่วยงานที่เกี่ยวข้อง ร่วมกันส่งเสริมและ สนับสนุนการดำเนินงานของกลุ่ม/องค์กร/ชุมชน/สมัชชา/ภาคีเครือข่าย/เด็ก/เยาวชน/อาสาสมัคร ทั้งด้านความรู้ สื่อ ทรัพยากร แหล่งเรียนรู้ งบประมาณ เครื่องมือ และอื่นๆ อย่างจริงจังและต่อเนื่อง เพื่อรวมกันเป็นเครือข่ายพลังพลเมืองที่เข้มแข็งในการสร้างเสริมสุขภาวะสิ่งแวดล้อมที่ยั่งยืน ให้มีความพร้อมรับมือและปรับตัวต่อการเปลี่ยนแปลง ทั้งในช่วงการระบาดและหลังวิกฤตโควิด-19

๕.๒ ขอให้ กลุ่ม/องค์กร/สมัชชา/ภาคีเครือข่าย/เด็ก/เยาวชน/อาสาสมัคร ภาครัฐ องค์กรปกครองส่วนท้องถิ่น ภาคเอกชน ชุมชน อาสาสมัคร สถาบันการศึกษา สื่อมวลชน และหน่วยงานที่เกี่ยวข้อง มีพันธะสัญญาร่วมกันเป็นเครือข่ายพลังพลเมือง ในการสร้างจิตสำนึก ความรับผิดชอบและปรับพฤติกรรมใหม่ที่ดีต่อสังคม เพิ่มความรอบรู้ พัฒนาศักยภาพ ทักษะและขีดความสามารถ สื่อสารสาธารณะ เข้าร่วมโครงการโดยประยุกต์ใช้ปรัชญาเศรษฐกิจพอเพียง เพื่อสร้างเสริมสุขภาวะสิ่งแวดล้อมที่ยั่งยืน พัฒนาให้เกิดศูนย์เรียนรู้เพื่อขยายผลไปสู่พื้นที่อื่น เพื่อการพัฒนาที่ยั่งยืน

1. ขอให้ เลขาธิการคณะกรรมการสุขภาพแห่งชาติ รายงานความก้าวหน้าต่อสมัชชาสุขภาพแห่งชาติ ครั้งที่ ๑๕

1. เอกสารสมัชชาสุขภาพ ๑๔ / หลัก [↑](#footnote-ref-1)
2. “สุขภาพ” หมายความว่า ภาวะของมนุษย์ที่สมบูรณ์ ทั้งทางกาย ทางจิต ทางปัญญาและทางสังคม เชื่อมโยงกันเป็นองค์รวมอย่างสมดุล (มาตรา ๓ พระราชบัญญัติสุขภาพแห่งชาติ พ.ศ.๒๕๕๐). https://infocenter.nationalhealth.or.th/node/28011 [↑](#footnote-ref-2)
3. ตามโรดแมพการจัดการขยะพลาสติก พ.ศ.๒๕๖๑-๒๕๗๓**.** https://thaimsw.pcd.go.th/newsdetail.php?id=86 [↑](#footnote-ref-3)
4. ดันโมเดลเศรษฐกิจ BCG เป็นนโยบายขับเคลื่อนประเทศไทย. **https://www.thaigov.go.th/news/contents/details/38369** [↑](#footnote-ref-4)